
Относно: определяне на задълженото лице при авансово удържане на данък за доходите от наем при наемодател – етажна собственост

Според изложеното в запитването, дружеството е наемател на помещение етажна собственост. Етажната собственост е регистрирана в общината. Към настоящия момент за наемната вноска дружеството получава фактура, на която като доставчик е записан домсъвета на етажната собственост, а като идентификационен номер – ЕГН на председателя на домсъвета.
Предвид изложеното се поставят следните въпроси:
1. Кое е задълженото лице, на което трябва да се удържи авансовият данък върху сумата от наема?
2. На кого трябва да се издаде сметка за изплатени суми и служебна бележка съгласно ЗДДФЛ?

При така изложената фактическа обстановка и с оглед разпоредбите на ЗДДФЛ (обн. ДВ, бр.95 от 24 ноември 2006 г., посл. изм. ДВ, бр. 19 от 08 март 2011 г.) изразяваме следното становище:
В чл. 44 от ЗДДФЛ са допълнени разпоредби, в сила от 01.01.2011 г., предвиждащи авансовият данък за доходи от наем да се удържа и внася при изплащане на дохода от платеца, когато той е предприятие или самоосигуряващо се лице.
Предвид изменението на реда за определяне и внасяне на авансовия данък се промени и начинът на документиране на дохода. До началото на 2011 г. получателите на доходи от наем във всички случаи имаха задължение за издаване на документ по чл. 9, ал. 2 от ЗДДФЛ, а именно документ, съдържащ реквизитите по чл. 7, ал. 1 от Закона за счетоводството. За този документ е необходимо да се поясни, че липсва нормативно изискване както по отношение наименованието на документа, така и за прономероване, прошнуроване и заверяване на въпросните документи от органите на приходната администрация.
От 2011 г. с направеното допълнение в чл. 45, ал. 4 от ЗДДФЛ се въвежда задължение за предприятието или самоосигуряващото се лице, платец на доходи по чл. 31 (доходи от наем) да издава за изплатените доходи и удържания данък сметка за изплатени суми и служебна бележка по образци, които предоставя на лицето, придобило дохода. Това означава, че след промяната (от 01.01.2011 г.) получателите на доходи от наем следва да издават документ, съдържащ реквизитите по чл. 7, ал. 1 от Закона за счетоводството, само в случаите, когато платец е лице, различно от предприятие или самоосигуряващо се лице, а в останалите случаи на тях ще им бъде издаван документ (сметка за изплатени суми и служебна бележка). Образецът на сметка за изплатени суми и служебна бележка за 2011 г. е утвърден със заповед на министъра на финансите № ЗМФ-1828 от 22.12.2010 г. (ДВ, бр. 1 от 2011 г.) и е публикуван на интернет страницата на Националната агенция за приходите (www.nra.bg).
Следва да се отбележи, че съгласно разпоредбите на данъчния закон, сметка за изплатени суми и служебни бележки се издават и при следните специфични случаи:
- плащане на доходите от наем по платежна сметка от търговски дружества-наематели;
- отдаването под наем на общи (за етажната собственост) помещения, независимо от броя на собствениците - физически лица. Общите правила на закона за определяне, удържане и внасяне на данъка, описани по-горе, са приложими и по отношение доходите от наем на собствениците в хипотезата на етажна собственост, управлявана от общо събрание.
Съгласно чл. 42 от Закона за собствеността (ЗС), управлението на общите части в сградата в етажна собственост и надзорът за изпълнение на задълженията на обитателите принадлежи на общото събрание на собствениците и на избрания от него управител или управителен съвет. От друга страна всеки собственик, съразмерно с дела си в общите части, е длъжен да участва в разноските, необходими за поддържането или за възстановяването им, и в полезните разноски, за извършване на които е взето решение от общото събрание. Дяловете на отделните собственици в общите части са съразмерни на съотношението между стойностите на отделните помещения, които те притежават, изчислени при учредяването на етажната собственост (чл. 40 и 41 от ЗС). В този смисъл, при възмездно предоставяне за ползване на помещения, пространства или части от тях, които са общи части на сградата, получатели на дохода са отделните собственици на общите части.
При положение, че не е създадено сдружение на собствениците, което е юридическо лице съгласно чл. 25, ал. 1 от Закона за управление на етажната собственост, следва да се има предвид, че при етажната собственост като наемодатели следва да се третират физическите лица, собственици или вещноправни ползватели на имоти в етажната собственост. Няма основание да се счита, че доходът е придобит от лицата, които имат качеството касиер или управител, независимо дали практически плащането се получава от тях. На основание чл. 11, ал. 3 от ЗДДФЛ доходът се смята за придобит от физическите лица и когато по тяхно нареждане или по споразумение между тях и платеца, плащането или престацията са получени от трето лице.
Следователно документи - сметка за изплатени суми и служебна бележка следва да се издават поотделно на всяко лице, представляващо наемодател и получател на доход от наем. На основание чл. 73, ал. 5 от ЗДДФЛ когато платецът –предприятие е изплатил през данъчната година доходи на повече от 10 физически лица, справката по ал. 1 на чл. 73 се предоставя само на електронен носител във формат и по ред, одобрени със заповед на изпълнителния директор на Националната агенция за приходите.
За определянето, удържането, съответно внасянето на авансовия данък вече е задължен платецът на дохода, когато той е предприятие или самоосигуряващо се лице. В тези случаи данъкът се внася от предприятието, съответно от самоосигуряващото се лице, в сроковете на чл. 65, ал. 11 и по реда на чл. 66 от ЗДДФЛ, т.е. до 10-то число на месеца, следващ месеца, през който данъкът е удържан (при плащане на дохода) по сметката на ТД на НАП по мястото на регистрация на платеца на дохода. В платежното нареждане/вносната бележка като данни за задължено лице следва да се отбележат данните на предприятието – платец на доходите от наем, както и неговият идентификационен номер.
Подробна информация относно начина на попълване на платежното нареждане и образец на същото се съдържа на интернет страницата на НАП в раздел "Услуги"/"Как се определя и внася авансовият данък за доходите от наем", като на същия адрес може да се намери и указание № 2/23.03.2011 г. на министъра на финансите, в което са посочени и практически примери относно авансовото удържане на доходите от наем.

